พอดีมีอาการหนังตาบวมอะค่ะเป็นมา2-3ครั้งแล้วเป็นแต่ข้างขวาข้างเดียว จะบวมเฉพาะเวลากลางคืนแต่ตื่นเช้ามาก็หาย ไม่ทราบว่าเกิดจากสาเหตุอะไรคะ
สวัสดีค่ะ สาเหตุของการมีหนังตาบวม ได้แก่1. ภูมิแพ้ อาจเกิดจากแพ้ฝุ่น เกสรดอกไม้ แพ้อาหารทะเล เป็นต้น แต่อาการหนังตาบวมมักเป็นในตอนเช้า และมักมีอาการคันตาร่วมด้วย และอาจมีอาการแสบตา เคืองตา เยื่อบุตาแดง เป็นต้น2. การระคายเคืองจากสารเคมี เช่น เครื่องสำอาง น้ำหอม หรือเป็นระคายเคืองจากการโดนแมลงกัด เป็นต้น แต่ไม่น่าเป็นเฉพาะตอนกลางคืน3. เยื่อบุตาอักเสบ (conjunctivitis) ซึ่งอาจเกิดจากการติดเชื้อไวรัส แบคทีเรีย หรือสัมผัสกับสารก่อภูมิแพ้ แต่นอกจากอาการหนังตาบวม จะมีอาการตาแดงที่ตาขาวหรือเปลือกตาด้านใน และมีมีคันตา แสบตา ตาแฉะ หรือน้ำตาไหล มีขี้ตามากร่วมด้วย4. เป็นธรรมชาติของคนๆ นั้นที่ตาบวมง่าย แต่มักเป็นทั้ง 2 ข้าง5. การมีปัจจัยต่างๆ เช่น การนอนดึก ร้องไห้ อุบัติเหตุโดนกระแทกที่เปลือกตา เป็นต้นในเบื้องต้น ควรหลีกเลี่ยงการเกา การขยี้ตา งดการใส่คอนแทคเลนส์ชั่วคราว (หากใช้อยู่) งดการใช้เครื่องสำอางบริเวณดวงตา และหลีกเลี่ยงสิ่งที่อาจทำให้แพ้ต่างๆ ใช้การประคบเย็นบริเวณเปลือกตา ซึ่งความเย็นจะช่วยดึงน้ำกลับเข้าเส้นเลือด ช่วยลดอาการบวมลงได้ หากอาการหนังตาบวมเป็นต่อเนื่อง หรือเริ่มมีอาการเจ็บ ปวด เปลือกตาด้านในแดง หรือมีตุ่มขึ้น หรือเยื่อบุตาขาวมีสีแดง ก็ควรไปพบแพทย์ค่ะ หรือหากมีอาการอื่นๆ ของโรคภูมิแพ้ร่วมด้วย เช่น มีน้ำมูก คัดจมูก มีเสมหะ ก็อาจทานแก้แพ้ เช่น ไฮดรอกไซซีน (hydroxyzine) chlorpheniramine (CPM) เป็นต้น